คลังผ่าทางตันเก็บภาษีบ้าน
คลังผ่อนเกณฑ์ภาษีที่ดินฯ รายวัน ล่าสุดเตรียมเว้นเก็บผู้สูงอายุ ยกเว้นภาษีบ้าน กทม.และปริมณฑลสูงกว่าต่างจังหวัด
12 มี.ค. 2558

คลังผ่อนเกณฑ์ภาษีที่ดินฯ รายวัน ล่าสุดเตรียมเว้นเก็บผู้สูงอายุ ยกเว้นภาษีบ้าน กทม.และปริมณฑลสูงกว่าต่างจังหวัด
นายสมหมาย ภาษี รมว.คลัง เปิดเผยว่า เตรียมปรับฐานราคาประเมินอสังหาริมทรัพย์ใหม่ รวมทั้งเกณฑ์ผ่อนผันยกเว้นเพิ่มขึ้น สำหรับภาษีที่ดินและสิ่งปลูกสร้างให้เหมาะสมกับสภาพความเป็นจริง เช่น การผ่อนผันให้กับคนที่เกษียณราชการไปแล้ว อายุเกิน 60 ปี อยู่บ้านมานาน 20-30 ปี ไม่มีรายได้จะทำอย่างไร คงต้องคิดให้หมด ไม่เช่นนั้นโดนซักถามในที่ประชุมของสภานิติบัญญัติแห่งชาติ (สนช.) โดยยืนยันว่าการตัดสินใจผลักดันเรื่องดังกล่าวมีความเหมาะสมกับช่วงเวลาแล้ว เพราะกฎหมายจะมีผลบังคับใช้ในอนาคตอีกอย่างเร็ว 2 ปี
นอกจากนี้ อาจจะต้องปรับปรุงเรื่องการยกเว้นภาษีสำหรับมูลค่าบ้าน 1.5 ล้านบาท ของคนกรุงเทพฯ และปริมณฑลที่ยังต่ำไป แต่จะขยับอีกเท่าไร คงยังตอบไม่ได้ จะให้ราคาประเมินเท่ากับต่างจังหวัดคงไม่ได้ เนื่องจากราคาที่ดินใน กทม.สูงกว่ามาก
นายสมหมาย กล่าวว่า มีนักการเมืองบางพรรคออกมาบอกว่าไม่เห็นด้วยกับร่าง พ.ร.บ.ภาษีที่ดินฯ จึงอยากถามว่า หากรัฐบาลใหม่จะเข้ามาบริหารประเทศ แต่ไม่มีเงิน จะบริหารประเทศยังไง รัฐบาลนี้ทำไว้เพื่ออนาคต เพราะเชื่อว่าพรรคไหนขึ้นมาคงไม่ทำ เนื่องจากกลัวจะเสียคะแนนนิยม
“ผมเข้าใจว่าเศรษฐกิจตอนนี้มันไม่ค่อยดี ถ้าดีเขาก็ไม่วิตก ผมทำงานล่วงหน้าให้ประเทศ ไม่ได้ทำให้กับรัฐบาลนี้ จะด่าผมก็ช่วยคิดประเด็นนี้หน่อย ผมคิดหลายตลบ คงจะนำเรื่องเสนอ ครม.เศรษฐกิจในเร็วๆ นี้” นายสมหมาย กล่าว